18.8.2023 г.
BG
Официален вестник на Европейския съюз
C 290/11
Горното тълкувание на връзката между Регламента относно козметичните продукти и Регламента REACH в момента е в процес на разглеждане от Общия съд по две дела, заведени срещу ECHA.
Регистрант оспорва задължението за извършване на изпитване върху животни, поискано от ECHA в решенията за оценка на досиета съгласно Регламента REACH.
Съдебните решения се очакват в хода на 2023 г. и може да имат последствия за текущото тълкуване, което е в основата на отговора на Комисията по тази европейска гражданска инициатива.
Дело T-655/20 и Дело T-656/20 (Symrise срещу ECHA) Жалбоподателите искат отмяна на две решения на Апелативния съвет на ECHA.
В тези решения Апелативният съвет е потвърдил искането на ECHA за определени форми на изпитване, включващи изпитване върху животни, за химикали, които се използват единствено в козметиката.
Наред с другите си основания жалбоподателят, подкрепен от неправителствени организации и дружества, занимаващи се с производство на козметични продукти, твърди, че като е поискала провеждането на изпитвания върху гръбначни животни за оценка на рисковете за здравето на работниците и като не е взела предвид безопасността на веществото, оценена съгласно Регламента относно козметичните продукти, ECHA е допуснала явна грешка в преценката и е изтълкувала неправилно Регламента REACH.
3.2.
Цел 2: Да промени нормативната уредба на ЕС в областта на химикалите.
В европейската гражданска инициатива Комисията се призовава да промени нормативната уредба и да гарантира, че човешкото здраве и околната среда са защитени чрез управление на химикалите, без да се добавят нови изисквания за изпитване върху животни.
В рамките на цел 2 от инициативата се отправя искане да се предприемат конкретни стъпки за разработване, валидиране и прилагане на подходи за идентифициране на токсични химикали, които са приложими за хората, но не са свързани с изпитвания върху животни.
В нея се призовава за поемане на ангажимент за пълно преустановяване на изпитванията върху животни, гарантиране на въвеждането на методи за провеждане на изпитвания без животни, което да бъде съгласувано между всички съответни регулаторни агенции, носещи административна отговорност за химикалите, биоцидите, продуктите за растителна защита, фармацевтичните продукти и други продукти, и за адаптиране на регулаторните рамки, за да се гарантира бързото въвеждане на МНП.
Освен това е поискано да се гарантира, че крайните срокове за провеждане на изпитванията няма да се прилагат за сметка на научната прецизност или безопасността за хората и за околната среда, като се допуска като резервен вариант да се прибягва до ненадеждни изпитвания върху животни.
По същество целите на инициативата съответстват на създаването на стратегия или пътна карта за преход към прекратяване на изпитването върху животни.
Подточките, на които е разделена цел 2 и които бяха допълнително уточнени на среща с Комисията на 17 март 2023 г., изглежда се припокриват отчасти с тези по цел 3, в която се иска да се „очертае пътна карта“ и да се даде приоритет на финансирането за разработване и утвърждаване на методи, които не са свързани с изпитване върху животни, включително за регулаторни цели, както и да се координира въвеждането на методите.
По-специално, искането за конкретни стъпки в цел 2 съответства на създаването на пътна карта за постепенно прекратяване на изпитването върху животни за оценка на безопасността на химичните вещества.
Отговор по цел 2: Пътна карта за постепенно окончателно прекратяване на изпитването върху животни за оценка на безопасността на химичните вещества Комисията незабавно ще започне работа по разработването на пътна карта, в която ще бъдат очертани ключовите етапи и конкретните действия, които да бъдат изпълнени в краткосрочен и дългосрочен план, за да се намали изпитването върху животни, и които ще послужат като предпоставка за преминаване към регулаторна система без изпитване върху животни, съгласно съответните законодателни актове в областта на химикалите (например Регламента REACH, Регламента относно биоцидите, Регламента относно продуктите за растителна защита и лекарствените продукти за хуманна и ветеринарна употреба).
Основната част от пътната карта ще се състои от анализ и описание на необходимите стъпки за замяна на изпитването върху животни в законодателните актове, в които понастоящем се изискват изпитвания върху животни за оценка на безопасността на химичните вещества.
С пътната карта ще се очертаят пътят за разширяване и ускоряване на разработването, валидирането и прилагането на методи без изпитване върху животни, както и средствата за улесняване на тяхното въвеждане в различните законодателства.
Комисията възнамерява да обсъди с държавите членки и заинтересованите страни елементи от пътната карта по време на семинар през втората половина на 2023 г. и да представи постигнатия напредък в рамките на втори семинар през втората половина на 2024 г.
Предвижда се работата по пътната карта да приключи през първото тримесечие на мандата на следващата Комисия.
При изготвянето на пътната карта Комисията ще работи в тясно сътрудничество със своите агенции, държавите членки и съответните заинтересовани страни от НПО, промишлеността и научните среди.
Разработването на пътната карта ще се подпомага чрез оценките, извършвани от Съвместния изследователски център, работата на ЕОБХ по подходи, при които не се използва изпитване върху животни, пътната карта на ЕОБХ и експертния опит на ECHA, ЕОБХ и ЕМА.